לק"י, כ"ג בתמוז תשע"ז

"ועל זה קוראים להקב"ה מלך עלוב": מפגש עם תורת הרמ"ק

היום, כ"ג בתמוז, לפני 447 שנים (בשנת הש"ל), נסתלק ר' משה קורדובירו והוא בן מ"ח. לכן נעשה היום הכרות קצרה איתו.

הוא גדל והתגורר בצפת. הוא למד אצל ר' יוסף קארו[[1]](#footnote-1) ור' שלמה אלקבץ (מחבר 'לכה דודי' וגיסו) והיה לראש ישיבה גדול ולמרביץ תורה בעירו ומורו של רח"ו, ר' אליהו די וידאש בעל הראשית חכמה ורמ"ע מפאנו.[[2]](#footnote-2) בסוף ימיו של הרמ"ק הגיע לצפת האר"י ולתקופה קצרה, עד פטירתו של הרמ"ק, היה האר"י לתלמידו. רוב רובם של המקובלים נטו אל קבלת האר"י – בעל ההשגה העליונה הממעט במילים ובהבהרות, לעומת הרמ"ק דידקט ממדרגה ראשונה שמפעליו השונים נועדו להפיץ את הקבלה ולתווכה לעם צמא הדעת.

מפעלו הספרותי: '**ספר גירושין**' בו סיפר הרמ"ק על דרך לימודו הוא רק קצה קצהו של מפעלו הספרותי. את דברי התעמולה שלו על חשיבותו של לימוד הקבלה כתב בספר **'אור נערב'**, את שיטתו הקבלית כינס בל"ב שערי 'פרדס רימונים' המהווה את הבסיס השיטתי לקבלתו וחתם אותו והוא בן כ"ו. '**אור יקר**' הוא מפעלו הפרשני על הזוהר ובתוכו '**שיעור קומה**', פירושו על ספר יצירה, אדרות וספרא דצניעותא; ספר '**אֵילִמָה**' – חיבורו האחרון, הנסיון לתאר את כל היש ללא הסתמכות רק על דברי הזוהר, המורכב משנים עשר 'מעיינות' המחולקים לשבעים 'תמרים' לפי הפסוק מפרשת בשלח – 'ויבאו אילמה, ושם שתים עשרה עינות מים ושבעים תמרים ויחנו שם על המים'. פירושיו לתפילות קובצו בספר '**תפילה למשה**' וספר המוסר הקצר אך רב ההשפעה שלו הוא ספר '**תומר דבורה**'.

נעסוק היום בהדמות למלך עלוב, ונהלך אחר הרמ"ק ותלמידיו בכיוון המוסרי של תורת הרמ"ק. אלחנן

**רמ"ק, אור נערב, חלק ה, ב**: מה שניסיתי אני וזולתי בענין הגירושים שהיינו מתגרשים השדה עם האלהי כבוד מורני הרב שלמה אלקביץ נר"ו לעסוק בפסוקי התורה פתאום בלי עיון והיו הדברים מתחדשים דברים שא"א להאמין ענין זה, אלא למי שראה או נסה הענין פעמים רבות, ומתנות שקבלתי בגרושים ובאו לחלקי בחמלת ה' עלי אעתיק אותם בקונטרס בפני עצמו, ונחלק אותם סימנים אחד לאחד בס"ד.

**רמ"ק, ספר הגרושין, צו**: עוד יום ששי לחדש הנ"ל שנה הנז'. "צדק לפניו יהלך". פתחתי בפסוק "מה יפו פעמיך בנעלים" וגו'. והנרצה כי שכינה בששת ימי החול אזלא מנדדא מדוך לדוך וכו' איהי לא הדרת לקינהא, דאיהי קן צפור כדפי' בתיקון... כי הצדיק הולך נע ונד בעבורה והוא מיחדה. ועל סוד זה נאמר "אבן בוחן" "צדיק יבחן". ירצה, כי המלכות בהיות לה דין משפיעו בצדיק והוא מדוכה ומעונה ביסוריה, ואלו הם יסורין של אהבה, אהבה ממש. וזהו "אבן בוחן" "צדיק יבחן". ואלו היו סוד יסורי איוב. וסוד זה גילה לו אליהו וכו'. ועל סוד זה הוא סוד תירוכים אלו. כי עם היות שאנו לומדים תורה שהוא סוד היחוד, כי שכינה ותורה נמצאים יחד, עם כל זה אנו גולים ומכתתין רגלינו, לקבל סוד גלות ודינה. היא בחיק בעלה ואנו סובלין יסוריה.

**פרקי היכלות רבתי** (ספרות ההיכלות - מדרשים המיוחסים לרבי ישמעאל בן אלישע כהן גדול. המדרשים נקראים גם בשם ספר היכלות, פרקי היכלות, אגדת ר' ישמעאל, פרקי מרכבה ו"ספר חנוך". בספרים דברי קבלה וסודות על חכמת האלוהות במערכת השמים וצבאם וכסא הכבוד והיכל ה', וגם על מעשה בראשית והנפש. חלקם נדפסו בזהר בשם שבעה היכלות. חובכרו בין המאה השניה לחמישית בא"י) **פרק כד ב-ה, פרק כה, א**: וכיון שהיה אותו אדם מבקש לירד במרכבה היה ענפיא"ל השר פותח דלתות היכל השביעי והיה אותו אדם נכנס ועומד על מפתן פתח היכל השביעי וחיות הקדש נושאות בו חמש מאות ושתים עשרה עינים וכל עין ועין מעיני חיות הקדש פקועה כשיעור כברה גדולה של נוצרים ומראה עיניהם כברקים ירוצצו חוץ מעיני כרובי הגבורה ואופני השכינה שהם דומים ללפידי אור ושלהביות גחלי רתמים.

והיה אותו אדם זיע ומזדעזע ומרתיע ומתבהל ונבהל ומתעלף ונופל לאחוריו והיה סומכו ענפיא"ל השר הוא וששים ושלשה שומרי שבעה פתחי היכלות והיו כולם עוזרין אותו ואומרים אל תירא בן זרע אהוב הכנס וראה מלך ביופיו ואין אתה נשחת ואין אתה נשרף:

מלך אביר מלך אדיר מלך אדון מלך ברוך מלך בחור מלך ברוק מלך גדול מלך גבור מלך גאוה מלך דעת מלך דגול מלך דורש מלך הדור מלך הוד מלך הון מלך ועד מלך ותיק מלך ועד מלך זוכר מלך זכאי מלך זהר מלך חי מלך חנון מלך חסיד מלך טוב מלך טהור מלך ישר מלך יקר מלך ישועה מלך כביר מלך כתר מלך כבוד מלך לב מלך לקיח מלך לוהט מלך מבין מלך מוריש מלך מעשיר מלך נאה מלך נאמן מלך נצח מלך סוד מלך שכל **מלך עלוב** מלך עוזר מלך עניו מלך פאר מלך פלט מלך פודה מלך צדיק מלך צהלה מלך צח מלך קדוש מלך קרוב מלך קלוס מלך רנה מלך רחום מלך רך מלך שומע מלך שוקט מלך שאנן מלך תאר מלך תם מלך תומך ברוך הוא:

והם נותנין בו כח מיד תוקעין קרן ממעל לו לרקיע אשר על ראשם וגו' (יחזקאל א כה) וחיות הקדש מכסים פניהם וכרובים ואופנים מחזירין פניהם והוא עומד נפנה ועומד לפני כסא כבודו:

כיון שעומד לפני כסא כבודו פותח ואומר שירה שכסא כבוד משורר בכל יום ויום תהלה ושירה וזמרה ברכה ושבח והלל וקלוס תודה והודיות נצוח נגון הגיון גילה צהלה שמחה וששון רננות נועם ענוה גאוה נוה אמת צדק ויושר סגולה פאר ועוז עלוץ ועלוז ועלוי ונחת ומנוחה ונחמה ושלוה והשקט ושלום שאנן בטח וטובה וחיבה וחמלה חן וחסד ויופי תואר חמדה הדר חמלת זיו זוהר זכות זורח הופע עיטור נוגה אור ענף סגוף פלאות וישע רוקח ממולח מאור אדירות עזירות עריצות כח גובה ויקר חזק ממשלה ואמיץ ורצוי רוממה וזהיון עזוז וגבורה וחוג קדושה וטהרה ונקיון גאוה גדולה ומלכות הוד כבוד ותפארת לההרריא"ל ה' אלהי ישראל מלך מפואר ומעוטר ברקמי שיר המעוטר בתפארת המהודר בהוד וכבוד והדר עטרת גאוה כתר נוראות ששמו ערב לו וזכרו מתוק וכתר הדר לו הודו נאה והיכלו מהדר לו ומשרתיו מנעימים לו וישרים עזוזו ונפלאותיו מלך מלכי המלכים ואלהי האלהים ואדוני האדונים הנשגב בקשרי מלכות המוקף בענני נוגה גיד שבענף כסה שמים הודו (חבקוק ג ג) וכבודו הופיע ממרום מפיו נתבערו תהומות מתוארו נתזו שחקים וכל עצים ישמחו בדברו וירננו דשאים בשמחתו:

מלך אהוב ונחמד ונקה וגאה ומתגאה על גאים ומתגבר על כל יצורים פאר למלכים ותהלה לבחורים **ענוה לעלובים** ערב בפי כל קוראיו מתוק למיחלי שמו טוב בכל דרכיו ישר בכל מעשיו זך בעצה ובדעת ברור בבינה ובעלילה דיין בכל הנשמה ועד בכל דבר ושופט בכל דבר אביר בחכמה ובכל רז אדיר בקדושה ובטהרה:

**רמ"ק, תומר דבורה - פרק ראשון** [ובחסד לאברהם מאת ר"א אזולאי, שוקת א, העתיק דברים אלו], ביאור י"ג מדות ה' והתדמות האדם אליהם:

האדם ראוי שיתדמה לקונו ואז יהיה בסוד הצורה העליונה, צלם ודמות. שאלו ידומה בגופו ולא בפעולות, הרי הוא מכזיב הצורה ויאמרו עליו צורה נאה ומעשים כעורים. שהרי עיקר הצלם והדמות העליון הן פעולותיו, ומה יועיל לו היותו כצורה העליונה, דמות תבנית אבריו, ובפעולות לא יתדמה לקונו.

לפיכך ראוי שיתדמה אל פעולות הכתר, שהן י"ג מדות של רחמים עליונות ורמוזות בסוד הפסוקים (מיכה ז', י"ח-כ'): "מי אל כמוך נשא עון ועבר על פשע לשארית נחלתו לא החזיק לעד אפו כי חפץ חסד הוא; ישוב ירחמנו יכבש עונותינו ותשליך במצלות ים כל חטאתם; תתן אמת ליעקב חסד לאברהם אשר נשבעת לאבתינו מימי קדם". אם כן ראוי שתמצאנה בו י"ג מדות אלו. ועכשיו נפרש אותן הפעולות היוצאות מן המדות, הראויות שתהיינה בו:

הא' - מי אל כמוך: המדה הזאת מורה על היות הקב"ה מלך נעלב, סובל עלבון, מה שלא יכילהו רעיון. הרי אין דבר נסתר מהשגחתו בלי ספק, ועוד אין רגע שלא יהיה האדם נזון ומתקיים מכח עליון השופע בו עליו; והרי תמצא שמעולם לא חטא אדם נגדו שלא יהיה הוא באותו הרגע ממש שופע שפע קיומו ותנועת אבריו, ועם היות שהאדם חוטא בכח ההוא לא מנעו ממנו כלל, אלא סובל הקב"ה עלבון כזה להיות משפיע בו כח תנועות אבריו, והוא מוציא אותו כח באותו רגע בחטא ועון ומכעיס והקב"ה סובל. ולא תאמר שאינו יכול למנוע ממנו הטוב ההוא, ח"ו, שהרי בכחו ברגע כמימריה ליבש ידיו ורגליו, כעין שעשה לירבעם (מלכים א' י"ג, ד'). ועם כל זה, שהכח בידו להחזיר הכח הנשפע ההוא, והיה לו לומר כיון שאתה חוטא נגדי תחטא בשלך ולא בשלי, לא מפני זה מנע טוב מן האדם ולא סבל עלבון, והשפיע הכח והטיב לאדם טובו. הרי זה עלבון וסבלנות מה שלא יסופר. ועל זה קוראים מלאכי השרת להקב"ה מלך עלוב (פרקי היכלות פכ"ה). והיינו אומרו "מי אל כמוך", אתה אל בעל חסד המטיב, אל בעל כח לינקם ולאסוף את שלך, ועם כל זה אתה סובל ונעלב עד ישוב בתשובה:

הרי זו מדה שצריך האדם להתנהג בה, רצוני, הסבלנות, וכן היותו נעלב אפילו למדרגה זו, ועם כל זה לא יאסוף טובתו מן המקבל:

תלמידי רמ"ק **ר' אליהו די וידאש (**מחבורת הרמ"ק ור"ש אלקבץ. התמנה לראש רבני חברון ב-1566 ונקבר שם. ספרו ראשית חכמה הוא ספר המוסר הקבלי הראשון וכך הוא כותב בהקדמתו: "ועם היות שאין כוונתי בספר הזה אלא להוכיח ועם את עצמי ולמצוא דברי רבותינו ז"ל המכניעים את הלב מסודרים לפני על כל פנים ימשך תוכחת למי שיהיה כיוצא בי. ואם לא יהיה בספר הזה תועלת לחכמים הגדולים אשר כל הכתוב כאן נודע להם, יהיה אי זה חדוש לאותם המתחילים כמותי אשר להם ראשית חכמה ולא חכמה, כי אני לא ידעתי חכמה ודעת קדושים בינה, וכפי קוצר השגתי עשיתי מה שעשיתי **להוכיח את עצמי ולכיוצא בי שלא נהיה נאים דורשים ולא נאים מקיימים**") **ראשית חכמה - שער הענוה - פרק ראשון**: בעינים צריך שתהיה עינו פקוחה לרחם על העניים ולהשגיח עליהם כמו שהעין העליון עליו נאמר (תהלים לג), הנה עין ה' אל יראיו למיחלים לחסדו, וכן (שם קכא, ד), הנה לא ינום ולא ישן שומר ישראל, שהוא שומר ומשגיח ומרחם לעולם ואפילו אם יחטאו התחתונים לא יסלק השגחת רחמיו מהם, וכן צריך שיהיה נדיב וותרן בממונו ושיתן בעין יפה ושיהיה טוב עין, שלמעלה בעין העליון נאמר (משלי עב, ט), טוב עין הוא יבורך.

והזוכה למדה זו יאריך ימים כמו שאמרו במסכת מגלה פרק בני העיר שאלו לרבי נחוניה בן הקנה במה הארכת ימים אמר וותרן בממוני הייתי. והטעם כי כל המקפיד מורה על קמיטו שהוא הדין בסוד שברים,[[3]](#footnote-3) אבל מי שהוא וותרן מורה על החסד שהוא נותן ומוותר אפילו למי שאינו ראוי. וכל מדות אריך מורות על החסד הגמור ועל הוותרנות בלי הקפדה כלל, ושם מקום אריכות המים, ולכך מאריך ימים מדה כנגד מדה. וכיוצא בזה אמרו על איוב שהיה וותרן בממונו, אמרו בבבא בתרא פרק קמא אמר רבי יוחנן גדול מה שנאמר באיוב ממה שנאמר באברהם, דאלו באברהם כתיב (בראשית כב, יב), כי ירא אלהים אתה, ובאיוב כתיב (איוב א, א), איש תם וישר ירא אלהים וסר מרע, מאי וסר מרע אמרו איוב וותרן בממונו היה מנהגו של עולם חצי פרוטה לחנוני איוב וותרה לו משלו, עד כאן לשונו. וצריך לומר כי וסר מרע פי' שהיה טוב עין, כי מי שיש לו צרות עין נקרא רע עין וכיון שאמר סר מרע פירו' מצרות ורעות עין והיה טוב שהוא הפך הרע היה וותרן בממונו, וכן רבי פרידא שפי' במסכת עירובין שהאריך ימים שחיה ד' מאות שנה בשביל שלא כעס ולמד ההלכה לתלמידו ד' מאות פעמים, וכן צריך שיהיה שח עינים כמדת עין העליון שהוא שח ושפל להשפיע לעלם, ועוד הארכנו בתיקון העינים בשער הקדוש פרק ח:

באזנים יהיו אזניו פתוחות לשמוע קול תורה באזנים וקול תפלה וקול העניים לרחם עליהם, אבל לא ישמע בהם קול לשון הרע ודברים בטלים ושאר הדברים הפוגמים כדפי' בשער הקדושה, ואם ישמע חרפתו לא ישיב שהרי הקדוש ברוך הוא מעלים אוזן מחובות בני אדם ואינו משלם להם כמדתם **ועל זה אמרו בספר היכלות המלאכים קוראים להקדוש ברוך הוא מלך עלוב ועלבונו הוא שהוא משפיע טובה וחיים לנבראים ובמה שהוא נותן להם הם חוטאים לפניו והוא סובל ועלוב**:

**ראשית חכמה - שער היראה - פרק עשירי**: שפירשו המפרשים שבי"ב שעות היום והלילה מתגלגלים י"ב צרופי ידו"ד בכל שעה צרוף אחד, ואם ח"ו פוגם הוא פוגם באותה ההויה המתגלגלת באותה שעה, וזה דומה למה שאמר החסיד אל תמרוד באדונך והוא משגיח בך.

ועוד פירשו כי יש תתר"ף חלקים בשעה וכנגדם שם בן ד' המתגלגל בצירוף נקודות באלפא ביתא תתר"ף צירופין, ואמר שתתר"ף חלקים אלו שבשעה הם תתר"ף נשימות שאדם מנשים, ועל כל נשימה ונשימה יש אות משם בן ד' הנותן בו חיות הנשימה ההיא, וזהו (דברים ח, ג), כי על כל מוצא פי ידו"ד יחיה האדם, וכיון שהשי"ת הוא הנותן הנשימה והחיים, ראוי שיהיו כל נשימותיו לעבודת הבורא, ולזה כיוונו רבותינו ז"ל בבראשית רבה (פר' יד) בפסוק (תהלים קנ, ו), כל הנשמה תהלל יה, ר' לוי בשם ר' חנינא אמר על כל נשימה ונשימה שהוא נושם צריך לקלס להקב"ה שנאמר כל הנשמה תהלל יה, עכ"ל. וכשיסתכל האדם בדבר הזה יירא מלחטוא וינהג בעצמו ענוה ושפלות, כי איך יחטא ויקל ראשו בחיים שהשי"ת ממ"ה משפיע בו.

**והיה אומר מורי ע"ה כי על זה קראו בספרי היכלות לשי"ת מלך עלוב, כי אין לך עלבון גדול מזה שבחיים שהוא יתברך שופע באדם ובאברים שהכין לו לעובדו יחטא לו**. וימשול בזה למלך שנתן לעבדו מעות לקנות לחם שיתפרנס בו, בא העבד וקנה מהמעות מקל להכות לאדונו, היש לך עבד רע גדול מזה?! ועם כל זה השי"ת הוא עלוב ועובר על פשע ומאריך אפו, כל שכן נוצר מטפה סרוחה שראוי לעבור על מדותיו, כמו שנאריך בעזרת ה'. וכלל כל הפגמים כלל הרשב"י ע"ה (זוהר פר' נשא קנב) במלות קצרות אלו, זה לשונו, כל מאן דעבר על פקודי אורייתא כביכול פגים לעילא פגים לתתא פגים לגרמיה פגים לכל עלמין שאינון מפרישי ימיו וכו', עכ"ל:

**רח"ו, שערי קדושה - חלק ב שער ד**: הקפדנות היא ענף מן הגאוה ומן הכעס. ואמרו ז"ל (ר"ה דף י"ז) מאן דקפיד קפדין ליה ואין מוחלין לו עונותיו, שנאמר (מיכה ז' י"ח) נושא עון ועובר על פשע, למי נושא עון למי שעובר על פשע, אבל המעביר על מדותיו וכו'. אמרו ז"ל (שבת דף ל"ב ע"א) לעולם יבקש אדם רחמים בכל יום ובכל עת, יתן בעפר פיהו, יתן למכהו לחי ישבע בחרפה, אשרי מי ששומע חרפתו ואינו משיב, וכן ישעיה אומר (ישעיה ג' ו') גוי נתתי למכים. כך אמרו חכמים (ר"ה דף י"ז ע"א) כל המעביר על מדותיו מעבירים לו על כל פשעיו שנאמר (מיכה ז' י"ח) נושא עון ועובר על פשע וכו', ואמרו בחופת אליהו ז"ל (סוף ראשית חכמה שער ג') שלשה הקדוש ברוך הוא אוהבם, מי שאינו מתכעס ומי שאינו משתכר ומי שאינו עומד על מדותיו:

ושאל רבי עקיבא (מגילה כ"ח ע"א) לרבי נחוניא הגדול במה הארכת ימים ואמר לו מימי לא קבלתי מתנות ולא עמדתי על מדותי. ואמרו ז"ל (ר"ה דף י"ז ע"א) רב הונא בר יהושע חלש אמרו ליה מאי חזית אמר להו הכי אמר קב"ה הואיל ולא מוקי במילתיה לא תוקמו בהדיה שנאמר (מיכה ז' י"ח) נושא עון ועובר על פשע ואמרו ז"ל רב נחמן חפר תל אחד והיה רב אחאי בר יאשיה קבור וראהו קיים בעצמותיו, אמרו ליה מאי האי? אמר להו מימי לא עמדתי על מידותי ולא תפסתי בלבי קנאת חברי שנאמר (משלי י"ד ל') ורקב עצמות קנאה. ואמרו ז"ל (תענית דף כ"ה ע"ב) מעשה ברבי אליעזר שירד לפני התיבה ולא נענה וכו', ירד רבי עקיבא ונענה ויצאה בת קול ואמרה מפני שזה מעביר על מדותיו.

ואמרו ז"ל (חולין דף פ"ט ע"א) אין העולם מתקיים אלא במי שבולם פיו בשעת מריבה, שנאמר (איוב כ"ו ז') תולה ארץ על בלימה, רבי אבהו אומר על מי שמשים עצמו כמי שאינו וכו', ותנו רבנן (שבת דף ס"ח ע"א) **הנעלבין ואינם עולבין שומעין חרפתן ואינן משיבין עליהם הכתוב אומר (שופטים ה' ל"א) ואוהביו כצאת השמש בגבורתו, ואמר אליהו זכור לטוב (אליהו זוטא פ"ד) לעולם הוי עלוב לבני אדם ולבני ביתך יותר מכולם**. ואמר אבא אליהו זכור לטוב (כלה רבתי ספ"ה) לעולם אין התורה מתפרשת אלא במי שאינו קפדן ואף אני איני נגלה אלא למי שאינו קפדן:

חסידות **האדמו"ר הזקן, תניא אגרת התשובה, פרק ז**:

ואולם דרך האמת והישר לבחי' תשובה תתאה ה"א תתאה הם ב' דברים דרך כלל. הא' הוא לעורר רחמים העליונים ממקור הרחמים על נשמתו ונפשו האלקי' שנפלה באיגרא רמה חיי החיים ב"ה לבירא עמיקתא הן היכלות הטומאה והסט"א. ועל מקורה במקור החיים הוא שם הוי' ב"ה וכמ"ש וישוב אל הוי' וירחמהו. פי' לעורר רחמים על השפעת שם הוי' ב"ה שנשתלשלה וירדה תוך היכלות הסט"א הטמאים להחיותם ע"י מעשה אנוש ותחבולותיו ומחשבותיו הרעות וכמ"ש מלך אסור ברהטים ברהיטי מוחא וכו' היא בחי' גלות השכינה כנ"ל.

וזמן המסוגל לזה הוא בתיקון חצות כמ"ש בסידור בהערה עש"ב. וז"ש שם נפלה עטרת ראשינו אוי נא לנו כי חטאנו. **ולכן נקרא הקדב"ה מלך עלוב בפרקי היכלות כמ"ש הרמ"ק ז"ל כי אין לך עלבון גדול מזה.** ובפרט כאשר יתבונן המשכיל בגדולת א"ס ב"ה ממכ"ע וסכ"ע כל א' וא' לפי שיעור שכלו והבנתו יתמרמר ע"ז מאד מאד:

והב' לבטש ולהכניע הקליפה וסט"א אשר כל חיותה היא רק בחי' גסות והגבהה כמ"ש אם תגביה כנשר וכו'. והביטוש וההכנעה עד עפר ממש זוהי מיתתה וביטולה. והיינו ע"י לב נשבר ונדכה ולהיות נבזה בעיניו נמאס וכו'. וכמ"ש בזוה"ק ע"פ זבחי אלקי' רוח נשברה לב נשבר ונדכה וכו'... אך עיקר הכנעת הלב להיות נשבר ונדכה והעברת רוח הטומאה וסט"א הוא להיות ממארי דחושבנא בעומק הדעת להעמיק דעתו ובינתו שעה אחת בכל יום או לילה לפני תיקון חצות להתבונן במה שפעל ועשה בחטאיו בחי' גלות השכינה כנ"ל וגם [גרם] לעקור נשמתו ונפשו האלקי' מחיי החיים ב"ה והורידה למקום הטומאה והמות הן היכלות הסט"א ונעשית בבחי' מרכבה אליהם לקבל מהם שפע וחיות להשפיע לגופו כנ"ל.

1. **ר' נפתלי בכרך, עמק המלך - הקדמה השלישית - פרק ו**: והוא [ר"י קארו] בעצמו ישב לפני האר"י ז"ל ללמוד ממנו סתרי תורה, והאר"י ז"ל לא רצה ללמדו, ואמר שנשמתו אינה מסוגלת לקבל חכמה יותר אלא על פי הדרך של רמ"ק ז"ל. וסימן לדבר שבכל פעם שישב כבוד מורנו הר"ר יוסף קארו לפניו ללמוד, תכף כשהתחיל לגלות לו סוד אחד, התחיל כבוד מורנו הר"ר יוסף קארו לישן ולהתנמנם, עד שהוא בעצמו ראה והכיר שאינו ראוי לכך ופסק מללמוד: [↑](#footnote-ref-1)
2. הרמ"ע מחשיבו כרבו בקבלה, למרות שלא למד אצלו באופן ישיר ולא ראהו מעולם: "שכל ימי הייתי מחבב דבריו בקהל רב בבתי כנסיות ובבתי מדרשות, ובאמת רב מובהק הוא לי מתוך ספריו, תהילה לה', וחייב אני לו מורא וכבוד בשני עולמות ככל שאר התלמידים" (הקדמה לקיצור "פלח הרימון" על "פרדס רימונים" לרמ"ק). הוא חי כל חייו באיטליה והתפרסם כעילוי גדול, והרמ"ק שלח לו באמצעות אחד מתלמידיו את ספרו "פרדס רמונים". [↑](#footnote-ref-2)
3. עוד על הקמיטו, ראו אצל **ר' יצחק איזיק חבר, בית עולמים - דף קלז ע"ב - ד"ה וענין**: ר"ל כאשר הדינים מתלהטין ואז אתקמיט חוטמא ר"ל שנכלל בסט' דשמאלא שאינו בדרך מישור כי אם בבחי' קמיטו דחוטמא ואז נשיב ונפיק תננא אוכמא וסומקא שהם גוונין דדינא כידוע בסוד האי שחור אדום הוא אלף שלקה משא"כ תננא דקורבנא אזיל באורח מישור מ"ש ולא נצחה הרוח את עמוד העשן כו' שהוא בהתבסמות הדינים דחוטמא סליק למוחא לחכמה ומקבל משם עטרא דחסדים. [↑](#footnote-ref-3)